Video: ‘Gemeenskap leef in vrees’‘n Skermskoot uit die video. Liz-Mari Jansen van Vuuren, ŉ inwoner van Mooinooi in Noordwes, het Maandag gesê die gemeenskap van Mooinooi lewe in vrees ná die verdwyning en vermoedelike moord op Joey (32) en Anisha (30) van Niekerk. Jansen van Vuuren het gepraat buite die Brits-landdroshof waar agt verdagtes verskyn het in verband met die Van Niekerk-egpaar se verdwyning. Ses mans, ŉ 18-jarige vrou en ŉ 21-jarige vrou staan tereg op aanklagte van moord, ontvoering, roof, die onwettige besit van ŉ vuurwapen en dwarsboming van die gereg. Die verdagtes se name word weerhou aangesien daar intussen ook ŉ klag van verkragting ondersoek word en die beskuldigdes dus eers in die hof moet pleit. “Dit is nie net gemeenskappe in die Mooinooi-gebied nie. Dit is basies gemeenskappe oor die hele Noordwes wat in vrees lewe as gevolg van hierdie mense. Net om hierdie mense se van te noem gee vir jou koue rillings. Hulle moet in aanhouding bly vir so lank moontlik is,” het Jansen van Vuuren aan eNuus gesê. Maroela Media het vroeër berig Joey en Anisha is op 10 Desember omstreeks 07:30 die laaste keer in die Mooinooi-omgewing gesien waar hulle saam op ŉ kleinhoewe woon. Hulle was op pad na Pretoria om Joey se pa se roudiens by te woon, maar het nie hul eindbestemming bereik nie. Hul uitgebrande Nissan X-Trail-sportnutsvoertuig is later in die Magaliesburg-omgewing gevind. Die insetsel is deur eNuus vervaardig. Kyk eNuus elke aand om 19:00 op kanaal 144 en 145 op DStv.